Klimaat: Maak jou reg vir nog droogtes | Netwerk24
Klimaat: Maak jou reg vir nog droogtes
Deur Elise Tempelhoff 21 September 2019 06:53
As klimaatsverandering toegelaat word om onbeperk voort te duur, kan Suid-Afrikaners hulle daarop voorberei om "droogtes van veelvoudige jare" te ervaar.
Prof. Francois Engelbrecht, klimaatwetenskaplike van die Global Change Institute by die Universiteit van die Witwatersrand (Wits).
Prof. Francois Engelbrecht van die Global Change Institute van die Universiteit van die Witwatersrand het eergister daarop gewys dat die veranderende klimaat in Suider-Afrika reeds mielieproduksie en beesboerdery in Bo­tswana en dele van Suid-Afrika onvolhoubaar laat lyk.
Hy het op navrae gereageer oor die weten­skap­like verslag "The Human Imper­ative of Stabilizing Global Clim­ate Change", wat gister in die tydskrif Science gepubliseer is. Hy is 'n mede-outeurs.
Hy sê beeste oorleef gewoonlik nie hittegolwe van 38 °C wat 'n paar dae duur nie. Botswana het in die droogte en die hittegolf van 2015 20% van sy beeskuddes verloor en die volgende jaar 'n verdere 20%.
Engelbrecht sê langdurige droogtes, soos dié van 2015-'17, wat die Wes-Kaap by Dag Zero laat omdraai het, gaan weer voorkom. "Die kans dat dít gaan gebeur, is nou drie keer so groot as wat ons voorheen gedink het."
Hul verslag is 'n opvolg op die een van die Interregeringspaneel oor klimaatsverandering (IPCC) se "Special Report on Global Warming of 1,5 Degrees", wat in Oktober verlede jaar gepubliseer is.
Wetenskaplikes waarsku daarin as die huidige volume kweekhuisgasse steeds in die atmosfeer gepomp word, sal die wêreld oor tien jaar 'n "drempel" oorsteek wat die globale temperatuur daarna met 3 °C kan laat styg.
"Gebeur dít, sal die gemiddelde temperatuur in Suid-Afrika met 6 °C styg," sê Engelbrecht. "Dit gaan nooit weer beter raak nie, maar ons kan dit beperk deur kweekhuisgasse te beperk."